Predkladacia správa

         Dvojstranné zmluvné vzťahy medzi Slovenskou republikou a  Sýrskou arabskou republikou v oblasti zdravotníctva upravuje Dohovor o spolupráci v oblasti zdravotníctva medzi vládou Československej socialistickej republiky a vládou Sýrskej arabskej republiky (ďalej len „dohovor“)  č. 106/1976 Zb., podpísaného v Prahe dňa 11. septembra 1975. 
		
Návrh na ukončenie platnosti uvedeného dohovoru bol sýrskej strane predložený v rámci procesu revízie zmluvnej základne, ktorú iniciovalo v roku 2001 Ministerstvo zahraničných vecí Slovenskej republiky. Sýrska strana sa svojou nótou č.1 (80/306) 1556 z  5. apríla 2005 vyjadrila len k ukončeniu platnosti tohto dohovoru k uvedenému dátumu.

 Vzhľadom na zmeny v  právnom poriadku Slovenskej republiky týkajúce sa poskytovania zdravotnej  starostlivosti a na  skutočnosť, že je neúnosné poskytovať občanom Sýrskej arabskej republiky zdravotnú starostlivosť v Slovenskej republike bezplatne v zmysle  článku 11 ods. 4  dohovoru (lekárska pomoc poskytnutá príslušníkom druhej zmluvnej strany v prípade náhleho ochorenia sa bude poskytovať zadarmo) Ministerstvo zdravotníctva Slovenskej republiky navrhuje ukončenie platnosti dohovoru samostatne.

Slovenská strana môže notifikovať ukončenie platnosti dohovoru až po splnení vnútroštátnych podmienok a  to schválením návrhu na ukončenie platnosti Dohovoru o spolupráci v oblasti zdravotníctva medzi vládou Československej socialistickej republiky a vládou Sýrskej arabskej republiky vládou Slovenskej republiky.

 Návrh na ukončenie platnosti uvedeného dohovoru nemá finančný, ekonomický a environmentálny vplyv, ani vplyv na zamestnanosť a podnikateľské prostredie.